Document ID: 32009D1022

NÕUKOGU RAKENDUSOTSUS,
15. detsember 2009,
millega lubatakse Eesti Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 167
(2009/1022/EL)
EUROOPA LIIDU NÕUKOGU,
võttes arvesse Euroopa Liidu toimimise lepingut,
võttes arvesse direktiivi 2006/112/EÜ, (1) eriti selle artikli 395 lõiget 1,
võttes arvesse komisjoni ettepanekut,
ning arvestades järgmist:
(1)
Nõukogu otsusega 2007/133/EÜ (2) lubati Eesti Vabariigil (edaspidi „Eesti”) erandina direktiivi 2006/112/EÜ artiklist 167 lükata edasi maksukohustuslaste käibemaksu mahaarvamise õigus seni, kuni käibemaks on tasutud kauba tarnijale või teenuste osutajale, kui asjaomased maksukohustuslased kasutavad vabatahtlikku skeemi, mille kohaselt muutub käibemaks nende tarnitavatelt kaupadelt ja osutatavatelt teenustelt sissenõutavaks kooskõlas nimetatud direktiivi artikli 66 punktiga b klientidelt tasu kättesaamisel (kassapõhise raamatupidamisarvestuse skeem). Kõnealuse skeemi kasutamiseks peavad maksukohustuslased olema registreeritud füüsilisest isikust ettevõtjana.
(2)
Eesti taotles komisjoni peasekretariaadis 4. septembril 2009. aastal registreeritud kirjaga luba kõnealust erandit käsitlevat erimeedet pikendada.
(3)
Direktiivi 2006/112/EÜ artikli 395 lõike 2 kohaselt edastas komisjon 1. oktoobri 2009. aasta kirjaga Eesti taotluse teistele liikmesriikidele. Komisjon teavitas 5. oktoobri 2009. aasta kirjaga Eestit, et tal on olemas kogu vajalik teave taotluse hindamiseks.
(4)
Kassapõhine raamatupidamisarvestuse skeem kujutab endast lihtsustatud vabatahtlikku korda väikeste ettevõtjate jaoks, kellel ei ole õigust maksuvabastusele. See võimaldab kohaldada selliste maksukohustuslaste suhtes lihtsustatud eeskirja, mille kohaselt arvatakse käibemaks maha ja tasutakse maks riigikassasse vastavalt kulude kandmise ja müügitehingute tegemise kuupäevale. Nimetatud skeem kujutab endast seega kõnealuste maksukohustuslaste suhtes lihtsustusmeedet, mis lisaks võimaldab neil rahavooge paremini juhtida.
(5)
Komisjoni esitas 28. jaanuaril 2009. aastal direktiivi ettepaneku, et muuta direktiivi 2006/112/EÜ arvete esitamist käsitlevate eeskirjade osas ja võimaldada kõigil liikmesriikidel lükata edasi maksukohustuslase käibemaksu mahaarvamise õigust seni, kuni see on kaupade tarnijale või teenuste osutajale tasutud, kui maksukohustuslase aastakäive ei ületa ülempiiri, milleks liikmesriigid võivad kehtestada kuni 2 000 000 eurot, ja tal on vastavalt õigus kasutada vabatahtlikku skeemi, mille kohaselt ei muutu käibemaks tehingutelt sissenõutavaks enne, kui ta on ise tasu kätte saanud.
(6)
Kõnealune erandit käsitlev erimeede ei mõjuta Eesti lõpptarbimiselt saadavat käibemaksutulu ega käibemaksust tulenevaid Euroopa Liidu omavahendeid,
ON VASTU VÕTNUD KÄESOLEVA OTSUSE:
Artikkel 1
Erandina direktiivi 2006/112/EÜ artiklist 167 lubatakse Eestil lükata edasi teises lõigus määratletud maksukohustuslaste käibemaksu mahaarvamise õigus seni, kuni käibemaks on tasutud kaupade tarnijale või teenuste osutajale.
Asjaomased maksukohustuslased peavad kasutama skeemi, mille kohaselt muutub käibemaks nende tarnitud kaupadelt ja osutatud teenustelt sissenõutavaks nende eest tasu kättesaamisel.
Teises lõigus osutatud skeem on kohaldatav füüsilisest isikust ettevõtjatena registreeritud maksukohustuslaste suhtes kuni 31. detsembrini 2010.
Teises lõigus osutatud skeem on alates 1. jaanuarist 2011 kohaldatav nende maksukohustuslaste suhtes, kelle aastakäive ei ületa Eesti poolt kindlaks määratud ülemmäära, mis võib olla kuni 200 000 eurot riigi valuutas, nagu on kindlaks määratud direktiivi 2006/112/EÜ artiklitega 399 ja 400.
Artikkel 2
Käesolevat otsust kohaldatakse alates 1. jaanuarist 2010 kuni kuupäevani, mil jõustub direktiiv, millega lubatakse liikmesriikidel lükata edasi maksukohustuslaste käibemaksu mahaarvamise õigus seni, kuni käibemaks on tasutud kaupade tarnijale või teenuste osutajale, kui asjaomaste maksukohustuslaste aastakäive ei ületa teatavat ülempiiri ja nad võivad seetõttu kasutada vabatahtlikku skeemi, mille kohaselt muutub käibemaks nende tarnitud kaupadelt ja osutatud teenustelt sissenõutavaks nende eest tasu kättesaamisel.
Mingil juhul ei kohaldata käesolevat otsust kauem kui 31. detsembrini 2012.
Artikkel 3
Käesolev otsus on adresseeritud Eesti Vabariigile.
Brüssel, 15. detsember 2009

Labels: 3
2
15
18